“หุ้นเอเชีย” เปิดลบ! นลท.เทขายลดเสี่ยง วิตก “โอมิครอน” ระบาดทั่วโลก
“หุ้นเอเชีย” เปิดลบ! นลท.เทขายลดความเสี่ยงวิตก “โอมิครอน” ระบาดทั่วโลก ซึ่งพบผู้ติดเชื้อแล้วใน 89 ประเทศ อีกทั้งอัตราการแพร่เชื้อของโอมิครอนนั้นรวดเร็วกว่าสายพันธุ์เดลตา
20 ธ.ค. 2564

ผู้สื่อข่าวรายงานว่า ตลาดหุ้นเอเชียเปิดในแดนลบวันนี้ ขณะที่นักลงทุนจับตาการรายงานอัตราดอกเบี้ยเงินกู้ LPR จากธนาคารกลางจีน นอกจากนี้ ตลาดยังติดตามความเคลื่อนไหวเกี่ยวกับการระบาดของไวรัสโควิด-19 สายพันธุ์โอมิครอน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 28,325.46 จุด ลดลง 220.22 จุด หรือ -0.77%, ดัชนี HSI ตลาดหุ้นฮ่องกงเปิดวันนี้ที่ 23,079.83 จุด ลดลง 112.8 จุด หรือ -0.49% และดัชนี SSE Composite ตลาดหุ้นจีนเปิดวันนี้ที่ 3,620.04 จุด ลดลง 12.32 จุด หรือ -0.34%
สำหรับนักลงทุนจับตาสถานการณ์ไวรัสโอมิครอน หลังจากที่องค์การอนามัยโลก (WHO) เปิดเผยวานนี้ว่า ขณะนี้มีการตรวจพบผู้ติดเชื้อโควิด-19 สายพันธุ์โอมิครอนแล้วใน 89 ประเทศ และผู้ติดเชื้อไวรัสดังกล่าวเพิ่มขึ้นเป็น 2 เท่าในทุก 1 วันครึ่งถึง 3 วันหากมีการแพร่ระบาดในชุมชน
ด้าน WHO เปิดเผยว่า อัตราการแพร่เชื้อของโอมิครอนนั้นรวดเร็วกว่าสายพันธุ์เดลตา ซึ่งหมายความว่าในท้ายที่สุดนั้นมีแนวโน้มที่เชื้อไวรัสโอมิครอนจะครองการระบาดสูงสุดในประเทศที่เกิดการติดเชื้อภายในชุมชน
ส่วนความเคลื่อนไหวของเอเชียในช่วงเช้านี้ ธนาคารกลางจีนประกาศลดอัตราดอกเบี้ยเงินกู้ลูกค้าชั้นดี (LPR) ประเภท 1 ปีลงสู่ระดับ 3.80% จากระดับ 3.85% แต่คงอัตราดอกเบี้ย LPR ประเภท 5 ปีเอาไว้ที่ระดับ 4.65% โดยการปรับลดอัตราดอกเบี้ย LPR ประเภท 1 ปีในวันนี้ถือเป็นครั้งแรกในรอบ 20 เดือน หรือนับตั้งแต่เดือนเม.ย. 2563 โดยมีเป้าหมายที่จะสนับสนุนการฟื้นตัวของเศรษฐกิจและเพิ่มสภาพคล่องในระบบการเงิน
ทั้งนี้ อัตราดอกเบี้ย LPR ประเภท 1 ปีของจีนเป็นดัชนีวัดอัตราดอกเบี้ยเงินกู้ของภาคเอกชน ส่วนอัตราดอกเบี้ย LPR ประเภท 5 ปีเป็นดัชนีวัดทิศทางอัตราดอกเบี้ยของภาคครัวเรือน ซึ่งรวมถึงอัตราดอกเบี้ยเพื่อการกู้จำนอง